  Майя Бывальцева МЧС-ын ужасьёс 2017-тӥ арын Удмуртиын 1 сюрс 200-лэсь трос адямиез утизы, кулэсмиз тылпуосын но шимучыръёсын быремъёслэн лыдзы. Спасательлэн нуналэзлы сӥзем ужрадын со сярысь вераз Россиысь МЧС-лэн элькунъя валтӥсь управлениезлэн кивалтӥсез Пётр Фомин, ивортэ Удмуртиысь тӧролэн но кивалтэтлэн пресс-службазы. Со сяна, ар ӵоже улосвылъя управление ужан тӥрлыксэ шӧдскымон выльдӥз. Али ёзэсъёслэн 30 пумо техниказы вань — беспилотникъёс, 50 метръем тубатъёс но мукетыз. Удмуртиысь кивалтэтлэн тӧроез Ярослав Семёнов спасательёслы тау кариз но Ижкарын Удмуртской урамысь юртлэн подъездэз куашкан дыръя ужамзэс нимысьтыз пусйиз. Витетӥ подъездын но мукет секциосын улӥсьёслэсь туж трос гожтэтъёс ми доры вуо. Калык, со пӧлын мерлыко вотэсъёсын но, спасательёслэн та шимучыр интыын туж быгатыса, огкылысь ужамзы сярысь трос вераське Ярослав Семёнов, Удмуртиысь кивалтэтлэн тӧроезОзьы ик со пусйиз, кышытлыкъёс кылдонэз чакланъёс возьмато, Удмуртиын пӧртэм шимучыръёс луонлы кышкытлык вань шуыса. Со кун ёзэсъёсты ялан дась улыны косэ. «2018-тӥ арын асьмеос азьын эшшо бадӟымгес ужпумъёс сыло, кудъёссэ дыра, но ӟечлыко быдэстыны кулэ. Мон оскисько, тӥ соосты быдэстоды шуыса. Элькун кивалтӥсьёс юрттозы», — пусйиз Ярослав Семёнов.  Ужрадэз йылпумъяса, ужазы висъяськем МСЧ-ысь ӧнерчиослы, улосвылысь министерствоослэн но удысэтъёслэн кивалтӥсьёссылы но ужасьёссылы удысэтлэсь данъетъёссэ сётӥзы. Тегъёс: Ижкар МЧС Удмуртия ЯрославСемёнов  